በወላይታ ዞን ዳሞሶሬ ወረዳ አንጮጮ ቀበሌ ገበሬ ማህበር ነዋሪ የሆኑት አቶ ተፈራ ሌንጫ እንደነገሩን ጎደሬ ተቀነባበሮ ጥቅም ላይ ከመዋሉ በፊት እርሳቸውም ሆኑ የአካባቢው አርሶ አደር ገበያ ላይ የሚያውለው በጣም በርካሽ ዋጋ ነው፡፡ በኩንታል ከፍተኛው ዋጋ ከ50እስከ80ብር ነበር፡፡ ጎደሬ ውሃማ ስለሆነ ቶሎ ይበላሻል፡፡በመሆኑም በተገኘው ዋጋ በመሸጥና የተቻለውን ያህል ለምግብነት በማዋል ለመጠቀም ጥረት ያደርጋሉ፡፡ አቶ ተፈራ ከእርሻ መሬታቸው ግማሹን ሄክታር በማልማት በዚህ መልኩ በመጠቀም ነው ያሳለፉት፡፡ካለፉት አራት አመታት ወዲህ ግን ጎደሬን ቀቅሎ መብላት ብቻ ሳይሆን ከተለያዩ የእህል ዘሮች ጋር በመደባለቅ በፈለጉት መልክ ጋግረው ለምግብነት ማዋል መጀመራቸውን ያስረዳሉ፡፡ ተፈላጊነቱም በመጨመሩ የአንድ ኩንታል ጎደሬ ዋጋ እስከ 300ብር ድረስ መሸጥ መጀመሩን ይናገራሉ፡፡
